**Viktig endring i foreldrebetalingen**

Tema: [Budsjett Regnskap Økonomi](http://www.pbl.no/tema/?theme=Budsjett%2bRegnskap%2b%c3%98konomi), [Foreldre og barnehagen](http://www.pbl.no/tema/?theme=Foreldre%2bog%2bbarnehagen), [Barnehagedrift](http://www.pbl.no/tema/?theme=Barnehagedrift&overordnet=true)

Maksimalprisen økes to ganger i 2015. Den første økningen skjer allerede ved nyttår.

Av: Informasjonsavdelingen     02.12.2014

Foreldrebetalingen prisjusteres allerede fra 1. januar 2015, fra 2.405 kroner til 2.480 kroner.

1. mai øker foreldrebetalingen med ytterligere 100 kroner ekstra i måneden – til 2.580 kroner i måneden.

Maksimalgrensen gjelder for betaling elleve måneder i året.

**Prisjusteres tre prosent**

Det har de siste dagene hersket usikkerhet rundt hva som er riktig sats for foreldrebetaling fra nyttår.

Regjeringen og de to støttepartiene KrF og Venstre ble nylig enige om en budsjettavtale, hvor det er gjort flere justeringer fra regjeringens opprinnelige forslag til statsbudsjett for 2015. Statsbudsjettet for 2015 vedtas formelt av Stortinget nå i begynnelsen av desember, men i praksis er det nå budsjettavtalen mellom de fire partiene som vil gjelde.

Den avtalte økningen av maksimalprisen, som opprinnelig skulle gjelde fra 1. januar, utsettes til 1. mai 2015.

Men, det som ikke er kommunisert like godt fra regjeringens side, er at utsettelsen kun gjelder selve økningen på 100 kroner. Prisjusteringen, den forventede prisøkningen i Norge i 2015 på rundt tre prosent, slår inn allerede fra nyttår.

**Påvirker tilskuddssatsen**

Det får PBL bekreftet i en e-post fra Kunnskapsdepartementet tirsdag. At prisjusteringen gjelder allerede fra nyttår, har ikke vært kommunisert ut tidligere verken av Kunnskapsdepartementet eller Utdanningsdirektoratet.

Barnehager som allerede har sendt ut faktura for januar til foreldrene kan legge på økningen i februar, med henvisning til den statlige prisjusteringen.

[Les mer om andre endringer som berører barnehagesektoren her](http://www.pbl.no/templates/article.aspx?id=5214&epslanguage=NO)

En endring i maksprisen vil også påvirke tilskuddssatsen, ettersom kommunens inntekter skal trekkes i fra kostnadene ved tilskuddsberegning. Kommunene må beregne en gjennomsnittlig foreldrebetaling i 2015, der man beregner tilskudd ut fra en foreldrebetaling på 2480 fra 1. januar til 30. april og ny makspris på 2580 fra 1. mai.